የአገሪቱ ባንኮች ለሦስት ፕሮጀክቶች ከ400 ሚሊዮን ብር በላይ ሊያዋጡ ነው
የአገሪቱ ባንኮች ለሦስት ፕሮጀክቶች ማስፈጸሚያ የሚሆን የገንዘብ ድጋፍ ለማድረግ ከ2010 የሒሳብ ዓመት የተጣራ ትርፋቸው 2.5 በመቶ የሚሆነውን ለመስጠት ተስማሙ፡፡ በዚህም መሠረት ልማት ባንክን ሳይጨምር የአገሪቱ ባንኮች ለሦስቱ ፕሮጀክቶች 400 ሚሊዮን ብር ገደማ ያዋጣሉ ተብሎ ይጠበቃል፡፡ ይህንኑ ተፈጻሚ ለማድረግ የኢትዮጵያ የባንኮች ማኅበር ለባንክ ፕሬዚዳንቶች ሰኞ መጋቢት 2 ቀን 2011 ዓ.ም. በጻፈው ደብዳቤ አሳውቋል፡፡ማኅበሩ ከሁለት ሳምንታት በፊት ባካሄደው ስብሰባ ሁሉም ባንኮች ድጋፍ የሚያደርጉት ዓመታዊ የተጣራ ትርፋቸውን ታሳቢ በማድረግ ሲሆን፣ ለየፕሮጀክቶቹ እያንዳንዱ ባንክ ሊያደርግ የሚገባውን የገንዘብ ድጋፍ የሚያመለክት ደብዳቤ ለሁሉም የባንክ ፕሬዚዳንቶች በደብዳቤ አስታውቋል፡፡ በማኅበሩ ቦርድ ሊቀመንበር አቶ አዲሱ ሃባ ተፈርሞ በወጣው ደብዳቤ ባንኮቹ ድጋፍ ለመስጠት የተስማሙባቸው ናቸው ተብለው ከተጠቀሱት ሦስት ጉዳዮች ውስጥ አንዱ በተለያዩ የአገሪቱ ክፍሎች ለተፈናቀሉ ዜጎች የሚሰጥ የገንዘብ ድጋፍ ነው፡፡ ማኅበሩ ለባንኮች ፕሬዚዳንቶች ከላከው ደብዳቤ መረዳት እንደተቻለው፣ ለተፈናቃዮች ለማዋል የታሰበው የገንዘብ መጠን እያንዳንዱ ባንክ ባለፈው የሒሳብ ዓመት ካገኘው የተጣራ ትርፍ 0.5 በመቶ በማስላት ገቢ ያደርጋል፡፡  ሁለተኛውና ባንኮቹ ድጋፍ የሚያደርጉበት ፕሮጀክት በአዲስ አበባ ከተማ አስተዳደር ምክትል ከንቲባ አነሳሽነት በአምቦ ከተማ ለሚገነባው ስታዲዮም ነው፡፡ በዚህ ስታዲዮም ግንባታም እያንዳንዱ ባንክ በተመሳሳይ ከባለፈው የሒሳብ ዓመት የተጣራ ትርፍ 0.5 በመቶ ወይም አንድ ሚሊዮን ብር ገቢ ያደርጋል፡፡ ለዚህ ፕሮጀክት ባንኮቹ ገቢ የሚያደርጉት ከቀረቡላቸው ሁለቱ አማራጮ ከፍተኛ ገቢ የሚያስገቡበትን በመምረጥ ነው፡፡ ባንኮቹ ድጋፍ ለመስጠት የተስማሙበት ሌላው ፕሮጀክት ደግሞ በጠቅላይ ሚኒስትሩ አነሳሽነት ለተጀመረው የአዲስ አበባ የወንዝ ዳርቻ ልማት የሚውል ሲሆን፣ ለዚህ ፕሮጀክት ባንኮቹ የተስማሙበት መጠን ከባለፈው የሒሳብ ዓመት የተጣራ ትርፋቸው 1.5 በመቶ የሚሆነውን በማስላት፣ ለፕሮጀክቱ ማስፈጸሚያ ገቢ የሚያደርጉት እንደሆነ ከማኅበሩ ደብዳቤ ለመረዳት ተችሏል፡፡  ይህ ውሳኔ የአገሪቱ ባንኮች ማኅበራዊ ኃላፊነታቸውን ለመወጣት ተፈጻሚ የሚያደርጉት ስለመሆኑ የተጠቀሰ ሲሆን፣ ለሦስቱም ጉዳዮች የሚሰጡት የገንዘብ ድጋፍ ከ2010 የሒሳብ ዓመት የተገኘውን ትርፍ በማስላት ገቢ የሚያደርጉ መሆኑ ተገልጿል፡፡ ለአዲስ አበባ የወንዝ ዳርቻ ልማት የሚሰጠው የገንዘብ ድጋፍ 1.5 በመቶ ቢሆንም፣ ገንዘቡን ገቢ የሚያደርጉት ግን በሦስት ዓመት ማለትም 0.5 በመቶ የተጣራ ትርፋቸውን በማስላት ይሆናል፡፡ የባንኮቹ ይፋዊ የ2010 የሒሳብ ዓመት ሪፖርት እንደሚያሳየው፣ 16 የግል ባንኮች ከታክስ በፊት 10.48 ቢሊዮን ብር፣ ከታክስ በኋላ ደግሞ 8.1 ቢሊዮን ብር አትርፈዋል፡፡ የኢትዮጵያ ንግድ ባንክ ደግሞ በ2010 የሒሳብ ዓመት ከታክስ በፊት 10.32 ቢሊዮን ብር ያተረፈ ሲሆን፣ ከታክስ በኋላ ያስመዘገበው ትርፍ ደግሞ ወደ 7.9 ቢሊዮን ብር ነው፡፡  ይህም የኢትዮጵያ ልማት ባንክን ሳይጨምር 17 ባንኮች በጥቅል ያተረፉት ከታክስ በፊት ከ20.7 ቢሊዮን ብር በላይ መሆኑን የሚያመለክት ሲሆን፣ ሌሎች ተቀናሾች ሳይካተቱ ከታክስ በኋላ ያገኙት ትርፍ በጥቅል ሲታይ ወደ ከ16 ቢሊዮን ብር በላይ መሆኑን ነው፡፡ በመሆኑም ልማት ባንክን ሳይጨምር የአገሪቱ ባንኮች ለሦስቱ ፕሮጀክቶች 400 ሚሊዮን ብር ገደማ ያስገባሉ ማለት ነው፡፡ ማኅበሩ ለአምቦ ስታዲዮም ግንባታና ለአዲስ አበባ ከተማ የወንዞች ዳርቻ ልማትን በተመለከተ፣ ጠቅላይ ሚኒስትሩና የአዲስ አበባ ከተማ አስተዳደር ምክትል ከንቲባ በተናጠል ለፕሮጀክቶቹ የበኩላቸውን ድጋፍ እንዲያደርጉ ባቀረቡላቸው ጥያቄ መሠረት ባንኮቹ ሐሳቡን ተቀብለው የወሰኑት እንደሆነ ይነገራል፡፡ ሆኖም አንዳንድ የባንክ ባለሙያዎች ባንኮቹ ድጋፍ እንዲያደርጉባቸው የተጠየቁት ሦስቱ ፕሮጀክቶች በምን መሥፈርት ስለመመረጣቸው ይጠይቃሉ፡፡ ይህንን አስመልክቶ ከአቶ አዲሱ ማብራሪያ ለመጠየቅ የተደረገው ጥረት አልተሳካም፡፡ ሁሉም የአገሪቱ ባንኮች ለሦስቱም ፕሮጀክቶች የሚሰጡትን ገንዘብ ገቢ የሚያደርጉት በማኅበሩ የአዋሽ ባንክ የባንክ ሒሳብ ቁጥር ነው፡፡ 